
       REPUBLIKA HRVATSKA
       ŠIBENSKO-KNINSKA ŽUPANIJA
       OPĆINA BILICE
       Bilice, Bosuć 2, tel. 022/310-599,  tel/fax 022/310-528

   KLASA: 402-10/19-01/1
   URBROJ: 2182/19-19-1
   Bilice, 05. rujna 2019.  


Na temelju članka 37. Statuta Općine Bilice („Službeni vjesnik Šibensko-kninske županije“, broj 10/09, 5/13 i 8/13 i „Službeni glasnik Općine Bilice“, broj 3/18 i 5/18), a vezano sa člankom 34. Zakona o fiskalnoj odgovornosti („Narodne novine“, broj 95/19) Josip Ćaleta Car načelnik Općine Bilice donosi: 

PROCEDURU BLAGAJNIČKOG POSLOVANJA
U OPĆINI BILICE

I.OPĆE ODREDBE

Članak 1.

Ovom Procedurom uređuje se organizacija blagajničkog poslovanja Općine Bilice, poslovne knjige i dokumentacija u blagajničkom poslovanju, uredno i pravovremeno vođenje blagajničkog dnevnika, konzistentnost između stavaka blagajne i izvornih dokumenata, blagajnički maksimum i ostale odredbe.

Članak 2.

U Općini Bilice se osigurava praćenje gotovine analitički, po vrstama i u sladu s potrebama Općine.
Gotovinu čine:
· Novčana sredstva podignuta s poslovnog računa,
· Novčana sredstva naplaćena od Načelnika i Jedinstvenog upravnog odjela.


II. EVIDENCIJE U BLAGAJNIČKOM POSLOVANJU

Članak 3.

U Općini se vode kunska blagajna za redovno poslovanje.

Članak 4.

Blagajničko poslovanje se evidentira preko blagajničkih isprava:

· Blagajničke uplatnice,
· Blagajničke isplatnice i
· Blagajničkog izvještaja.

Za svaku pojedinačnu uplatu i isplatu novca iz blagajne izdaje se zasebna brojčana označena uplatnica, odnosno isplatnica koju potpisuje blagajnik te uplatitelj odnosno isplatitelj. 

Članak 5.

Blagajničko poslovanje se evidentira elektronski i ručno. 

III. ODGOVORNOST ZA BLAGAJNIČKO POSLOVANJE

Članak 6.

Gotovinska novčana sredstva drže se u kasi blagajne kojom rukuje blagajnik. Ključ od blagajne može imati samo blagajnik. Prilikom svakog napuštanja radnog mjesta blagajnik je dužan zaključati kasu.

Članak 7.

Blagajnik Općine je odgovoran za uplate, isplate i stanje gotovine u blagajni. Zaprimljenu dokumentaciju blagajnik kontrolira formalno i suštinski, fizičkim brojanjem potvrđuje točnost uplaćene gotovine, ispisuje uplatnicu na ime i svrhu uplate prema priloženoj dokumentaciji s potpisom uplatitelja, ispisuje uplatnicu na ime i svrhu isplate po priloženom računu i obavlja isplatu gotovine potpisom primatelja tj. osobe kojoj je isplaćena gotovina.

Članak 8.

U kunsku blagajnu evidentira se podignuta gotovina s poslovnog računa.

Članak 9.

Iz kunske blagajne evidentiraju se sljedeće isplate:
· Sredstva za manje materijalne troškove (materijal za tekuće održavanje, benzin, sitni popravci, manji troškovi za koje nije moguće plaćanje transakcijskim putem i kartično) uz obavezno prilaganje R1 računa,
· Putni troškovi prema putnom nalogu,
· Ostale isplate koje su nastale kao rezultat redovnog poslovanja,

Sve uplate gotovine u blagajnu polažu se na poslovni račun, dok se za potrebe isplate podiže gotovina s poslovnog računa Općine.

Članak 10.

Isplate fizičkim osobama koje su oporezive na dohodak ne mogu se vršiti u gotovom novcu iz blagajne Općine.



Članak 11.

Isplate koje se evidentiraju u blagajni Općine mogu se obavljati samo na osnovu prethodno izdanog dokumenta kojim se dokazuje nastali poslovni događaj (rješenje, račun, nalog ili drugi relevantan dokument) kojeg svojim potpisom odobrava Načelnik.
Blagajnički dnevnik sa dokumentima o isplati i uplati, prije njegovog knjiženja u računovodstvu, mora biti potpisan od strane blagajnika, primatelja, odnosno isplatitelja i likvidatora Općine.

Članak 12.

Svaki dokument u vezi s gotovinskom uplatom i isplatom mora biti brojčano označen i popunjen tako da isključuje mogućnost naknadnog dopisivanja. U iznimnim slučajevima dozvoljeno je napraviti ispravak krivog upisanog podatka na način da se na postojećem dokumentu krivo upisani podatak precrta te upiše ispravan podatak uz potpis osobe koja je napravila ispravak.
Ispisivanje i potpisivanje dokumenata o uplati i isplati je jednokratno, s dvije kopije i originalom, za potrebe primatelja, računovodstva i blagajne.
Blagajnička uplatnica ispostavlja se u tri primjerka, original s dokumentacijom temeljem koje je izvršena uplata gotovog novca prilaže se uz blagajnički izvještaj, jedna kopija se predaje uplatitelju, a treći primjerak ostaje u bloku.
Blagajnička isplatnica ispostavlja se u tri primjerka, original s dokumentacijom temeljem koje je izvršena uplata gotovog novca prilaže se uz blagajnički izvještaj, jedna kopija se predaje uplatitelju, a treći primjerak ostaje u bloku.
Rješenje za isplatu ispostavlja se u dva primjerka, original se prilaže uz blagajnički izvještaj s pripadajućom dokumentacijom, a kopija se predaje primatelju.

Članak 13.

Kunska blagajna se vodi svakodnevno, ako ima promjena (uplata i isplata) tog dana.
Blagajnik obavezno vodi blagajnički izvještaj u koji unosi podatke o utvrđenom stvarnom stanju i iskazuje eventualni višak ili manjak.
Jedan primjer blagajničkog izvještaja sa svim priloženim dokumentima o uplatama i isplatama dostavlja se u računovodstvo na knjiženje u Glavnu knjigu.


V. BLAGAJNIČKI MAKSIMUM

Članak 14.

Za potrebe redovnog poslovanja Općine Bilice utvrđuje se visina blagajničkog maksimuma u cjelini u iznosu od 10.000,00 kn. 
U smislu stavka 1. ovog članka, u svim situacijama u kojima je to propisano i moguće, preporučuje se bezgotovinsko poslovanje putem poslovnog računa otvorenog u poslovnoj banci, dok se gotovinska plaćanja koriste samo u za to uobičajenim situacijama, odnosno ukoliko se za tim ukaže posebna potreba, hitnost i slično.




Članak 15.

Iznos sredstava iznad blagajničkog maksimuma, koji na kraju radnog dana ostane u blagajni treba položiti na poslovni račun Općine isti dan ili najkasnije drugi radni dan.

VI. OSTALE ODREDBE

Članak 16.

Ova Procedura objavit će se na oglasnoj ploči i web stranici Općine Bilice, a stupa na snagu danom donošenja.

